Jari Kurri omistaa Jokerit nyt 100-prosenttisesti.

Näin Hjallis Harkimo ja Jari Kurri kommentoivat asiaa tiedotustilaisuudessa.

Perjantain uutispommi on tässä.

Jokerit siirtyy kokonaan suomalaisomistukseen, sillä seuran GM:nä toiminut NHL-legenda Jari Kurri on ostanut koko seuran itselleen.

Jokerien pääomistaja Hjallis Harkimo lupasi jo reilu vuosi sitten luopua osuudestaan Jokereissa. Operaatio venyi, sillä taustalla oli monimutkaisempi kuvio kuin vain ostajan löytäminen Harkimon 51,02 prosentin osuudelle.

Ensin Harkimo osti vähemmistöosakkaat eli suomalais-venäläiset liikemiehet Gennadi Timtshenkon ja Roman Rotenbergin ulos Jokerit Hockey Club Oy:stä. Timtshenko ja Rotenberg omistivat yhtiöidensä kautta 47,98 prosenttia ja Rotenberg suoraan yhden prosentin Jokerien taustayhtiöstä.

Kun Harkimo sai ostettua Timtshenkon ja Rotenbergin ulos, vuodesta 1991 Jokerit omistaneella Harkimolla oli taas 100 prosentin omistusosuus Jokereista.

Tämän jälkeen Kurri osti Harkimolta koko Jokerien osakekannan. Viisinkertainen Stanley Cup -voittaja omistaa nyt siis 100-prosenttisesti seuran, josta ponnahti maailmanmaineeseen.

Jari Kurri omistaa Jokerit nyt 100-prosenttisesti. Petteri Paalasmaa / AOP

Halli ennallaan

Jokerit on pelannut KHL:ssä syksystä 2014. Viiden kauden aikana seura on tuottanut joka kausi tappiota 13–15 miljoonaa euroa. Timtshenko on kuitannut kaikki tappiot yhtiöidensä kautta, Rotenberg ei ole rahoittanut Jokereita eurollakaan.

Kurri on ansainnut pelaajaurallaan ja sen jälkeen mittavan omaisuuden. Jos Jokerit jatkaa KHL:ssä kovien tappioiden tekemistä, niiden kuittaamiseen Kurrinkaan varallisuus ei riitä. Kurri tarvitsee siis rahoittajia, ja Iltalehden tietojen mukaan rahoitusneuvottelut ovat sujuneet hyvin.

Jokerien siirtyminen Kurrille ei ainakaan toistaiseksi aiheuta muutoksia seuran kotihallin Hartwall-areenan omistussuhteisiin. Timtshenkon ja Rotenbergin Arena Events Oy omistaa Hartwall-areenan osakkeista 44,89 prosenttia. Sen lisäksi halliyhtiöllä on 561 osakkeenomistajaa, jotka omistavat loput eli siis enemmistön areenan osakkeista.

Juttua muokattu kello 15.09 tarkentamalla Hartwall-areenan omistuspohjaa.